潘頓反擊戰 靠晒蔡神仙?
2024年04月18日 13:17
東網電視
更多新聞短片
潘頓(左)與蔡約翰今季合作成績仍好。
今季好多嘢都估潘頓唔到,上周三谷戰起孖成功突破在港1700場頭馬後,竟然可以連續兩期食白果,真係好難捉摸,令馬迷又愛又恨。連輸兩期,相信唔少人都覺得潘頓禮拜六可以反底啩,而佢的確騎足10場,斷估都應該有進帳啦,其中出自蔡約翰馬房嗰3隻「魅力一心」、「魅力知遇」同埋「鐵金剛」更值得留意。
先講吓「魅力一心」,今季10戰全部輸晒,但由58分減至40分,今次終於可以落到五班,難怪立即吸引潘頓垂青,其實此駒近兩仗跑四班1400米拉士都追得唔錯,依家喺五班仲要抽內檔,應該可以扳回一仗。
至於第9場「魅力知遇」同潘頓頗為合拍,季內合作4次得1冠1亞,上仗受制於重磅兼外檔影響發揮,今次跑二班賽事負磅少咗,埋門再試多課從化閘提升狀態,不能忽視。而尾場「鐵金剛」一再跑近,今次有3檔之助,可望打開勝門。